Et opslag på Facebook er her til aften blevet en sag for Københavns Politi.

Journalist og radiovært på Radio24syv Rushy Rashid gjorde tidligere på dagen en chokerende opdagelse, da hun besøgte sin mors gravsted på Vestre Kirkegård i afdelingen med muslimske grave.

Flere grave omkring hendes mors gravsted var væltet og knækket. Mistanken om hærværk fik hende til at ringe til Københavns Politi.

Men i første omgang ville politiet ikke tage imod Rushy Rashids anmeldelse.

- Som udgangspunkt skal det være personen, der har været udsat for hærværk, som skal anmelde forbrydelsen, fordi vi skal bruge vedkommendes accept om, at de ønsker gerningsmanden straffet, siger Thomas Tarpgaard, vagtchef ved Københavns Politi, til DR Nyheder.

Læs også : Kvindemoské tilbyder særlig vielse for muslimske kvinder

Politiets oplysninger over telefonen fik radioværten til at gå hjem og skrive et opslag på Facebook med det formål at få pårørende til begravede med skændede gravsteder til at anmelde hærværket.

- (...) Derfor har jeg valgt at smide disse billeder op på fb (Facebook, red.). Hvis I kan genkende gravene eller kender pårørende til disse grave, så bed dem om selv at anmelde dette hærværk, skriver Rushy Rashid i sit opslag, som er ledsaget af billeder af de ødelagte gravsteder.

Politiet ser også opslaget på Facebook, som i skrivende stund er delt knap 550 gange.